KIRJALLINEN KYSYMYS E-1969/00

esittäjä(t): José Ribeiro e Castro (UEN) komissiolle

(21. kesäkuuta 2000)

Aihe: Euroopan unionin ja jäsenvaltioiden avustukset Itä-Timorille

Euroopan parlamentissa hiljattain julkistetussa erään parlamentaarisen valtuuskunnan Indonesiaan ja Itä-Timoriin (16.21.4.2000) tekemää vierailua koskevassa raportissa todetaan, että Euroopan unionin

lupaamat avustukset Itä-Timorin jälleenrakentamistyöhön eivät olleet vielä olleet käytettävissä. Dílissä toimivan avustusten koordinoinnista vastaavan yksikön päällikön Catherine Walkerin mukaan EU on lupautunut avustamaan 9,8 miljoonalla USA:n dollarilla ja antamaan 58,9 miljoonaa USA:n dollaria UNTAET-rahastolle ja Maailmanpankin rahastolle. Eräiden tietojen mukaan Maailmanpankin Itä-Timorin toimiston päällikkö Sara Cliffe on vahvistanut, että komissio ei ollut vielä maksanut osuuttaan ja että kyseiset EU-varat saataisiin käyttöön pian, jo toukokuussa.

Tähän luvattujen avustusten viipymistä koskevaan ongelmaan liittyvät mahdollisesti myös joidenkin jäsenvaltioiden, kuten Saksan, erityisavustukset.

Itä-Timorin tilanteesta 18. marraskuuta 1999 annetun Euroopan parlamentin päätöslauselman (B5-0271/1999) 14. kohdassa korostettiin tarvetta varata kiireellisesti riittävät määrärahat EU:n talousarviosta Itä-Timorille.

Useiden luvattujen avustusten viipymisestä johtuva Itä-Timorin jälleenrakentamisen viivästyminen ovat tunnetusti vakava epävakautta, epävarmuutta ja turvattomuutta lisäävä tekijä alueella. Kansainvälisten tahojen vastuuhenkilöiden asiaa koskevien huomautusten ohella myös Itä-Timorin johtajien toistuvat vetoomukset ja avunpyynnöt ovat hyvin koskettavia ja hälyttäviä.

Mistä johtuu tällainen viivyttely EU:n taholta? Mikä on Euroopan unionin Itä-Timorille lupaamien avustusten tämänhetkinen todellinen tilanne varojen määrä ja konkreettinen aikataulu niiden käyttöön saattamiseksi? Mihin tätä asiaa koskevia toimia komissio on toteuttanut? Mitä on tehty EU:n sekä jäsenvaltioiden avustustoimitusten nopeuttamiseksi? Voiko komissio taata, että Euroopan unioni toimii moitteettomasti tässä hyvin arkaluonteisessa asiassa tästä eteenpäin?

Christopher Pattenin komission puolesta antama yhteinen vastaus kirjallisiin kysymyksiin E-1968/00 ja E-1969/00

(25. heinäkuuta 2000)

Komissio on samaa mieltä kansainvälisen yhteisön kanssa siitä, että Itä-Timorin tulevan hallituksen on tehtävä poliittinen valinta maansa mahdollisesta liittymisestä Lomén yleissopimuksen allekirjoittajamaihin. Sen jälkeen, kun Itä-Timorin itsenäinen valtio on perustettu, Itä-Timorin hallitusta pyydetään arvioimaan, mikä alueen taloudellinen liittymä pystyy parhaiten valvomaan timorilaisten etuja. Komissio tulee toimittamaan Itä-Timorin hallitukselle asiaankuuluvia hyödyllisiä tietoja.

Komissio voi vahvistaa, että yhteisö on myöntänyt Itä-Timorin kunnostamiseen YK:n rahastolle (UNTAET, YK:n väliaikainen hallinto Itä-Timorissa) 10 miljoonan euron suuruisen tuen, joka on maksettu tuensaajalle vuoden 2000 kesäkuun alkupuoliskolla. Lisäksi ensimmäinen erä Maailmanpankin rahastolle (TFET, Itä-Timorin avustusrahasto) myönnetystä 9,2 miljoonan euron suuruisesta avustuksesta maksetaan heti kun rahoitussopimus kyseisen rahastonhoitajan kanssa on allekirjoitettu ja kun maksupyyntö on vastaanotettu. Sopimus allekirjoitetaan todennäköisesti heinäkuussa 2000. Jäljelle jäävät erät maksetaan rahoitussopimuksen mukaisesti. Komissiolla ei valitettavasti ole täydellistä listaa jäsenvaltioiden myöntämistä avustuksista.